**Antoni Gaudí i Cornet** (født 25. juni 1852 i Reus, Catalonia, død 10. juni 1926 i Barcelona) var en katalansk arkitekt.

Antoni Gaudí var sønn av en kobbersmed og fikk sin utdannelse ved Arkitekthøyskolen i Barcelona (Escola Superior de Arquitectura) fra 1873 til 1877. Antoni Gaudí var veldig stolt av hjemlandet sitt, og var stolt av hans kunsteriske arv. 

I løpet av sin karriere tegnet han og fikk oppført en rekke særpregede byggverk og et parkanlegg. Om lag halvparten av bygningene befinner seg i Barcelona. Flere av dem er på UNESCOs verdensarvliste, blant dem kirken Sagrada Familia, som fortsatt er under arbeide, og er planlagt fullført i 2026.

Gaudís byggverk kjennetegnes av hans tanker om naturlige former, der rette linjer sjelden forekommer. Han ble tidlig påvirket av jugendstil eller art nouveau, i Spania kalt *modernismo*. Denne stilretningen kom særlig til uttrykk i møblene han tegnet for sine klienter. En annen inspirasjonskilde var tradisjonelt katalansk håndverk, særlig i smijern og murverk. Han var også begeistret for middelhavslandenes tradisjon for bruk av mosaikk, som han selv ofte anvendte som kledning på fasader og innvendige vegger. Benkene i Parc Güell viser hans frie og eksperimentelle bruk av denne teknikken. Benkenes dobbeltkrumme flater er kledd med mosaikk av bruddstykker av fargerike glaserte keramikkfliser og potteskår fra knuste tallerkener og kar. På takene over leiegården Casa Milà har luftekanaler og skorsteiner gjerne plante- og blomsterlignende former, eller former som foregriper kubismen. Formspråket i leiegårdene fra årene etter 1900 tilhører ellers overveiende art nouveau-stilen. 

Konstruktivt arbeidet Gaudí mye med murte hvelv og buer. For å unngå strekkpåkjenninger konstruerte han buer med samme form som kjedelinjen, kurven som en fritthengende kjetting eller kabel danner. (Engelsk *catenary curve*, tysk *katenoide*, av latin *catena*, kjetting.) Gaudí laget modeller til mange konstruksjoner ved hjelp av snorer og lodd, som han så snudde opp ned for å finne den optimale formen som bare skulle ta opp trykk-krefter. Takene over Casa Milà og Casa Batlló bæres av tettstilte buer som følger slike kjedelinjer. I kirken Sagrada Familia følger de hvelvbærende søylene skråstilte kurver som fortsetter videre i hvelvribbene og tilsammen danner kjedelinjer. Søylene og ribbene er til dels formet som strå eller plantestilker, og som i naturen forgrener de seg ofte.

Gaudí ville helst stå for alle detaljer i sine egne byggverk, helt ned til dekorative detaljer, sanitærutstyr og møbler. Han fikk derfor et begrenset antall klienter, men manglet ikke oppdrag, siden flere av dem var meget velstående og ville ha ham til å tegne flere byggverk for seg. Han var hele livet en dypt religiøs mann, som henga seg til asketisk livsførsel. Den siste perioden av livet viet han seg helt til byggingen av kirken Sagrada Familia, som ennå var langt fra halvferdig da han døde.

Gaudí døde 74 år gammel, etter å ha blitt påkjørt av en sporvogn. Han hadde da trukket seg helt tilbake fra offentligheten og var så fattigslig kledd at ingen kjente ham igjen. Hans lik ble til slutt funnet på et sykehus for fattige. Ved begravelsen fulgte store deler av Barcelonas befolkning den populære arkitekten til den siste hvile.

Byggverk (utvalg)
-----------------

Den uferdige katedralen Sagrada Família (Den hellige familie), tegnet av Antoni Gaudí
* Casa Batlló, Barcelona, Catalonia, 1905–1907
* Casa Botines, León, Spania, 1891–1892
* Casa Calvet, Barcelona, 1898–1900
* Casa Milà, Barcelona, 1905–1910
* Casa Vicens, Barcelona, 1883–1888
* Colonia Güell, utenfor Barcelona, 1898, 1908–1915
* Episcopal Palace, Astorga, 1889–1893
* Güell Pavillons, Barcelona, 1884–1887
* Palacio Episcopal, Astorga, Spania, 1889–1893
* Palau Güell, Barcelona, 1885–1889
* Parc Güell, Barcelona,1900–1914
* Sagrada Familia (Den hellige familie), Barcelona, 1882–1926 – er fortsatt (2020) under arbeide
* Villa Quijano (El Capricho) i Comillas nahe Santander,1883–1885

* Detalj fra Sagrada FamiliaDetalj fra Sagrada Familia
* Detalj fra innsiden av Sagrada FamíliaDetalj fra innsiden av Sagrada Família
* Detalj fra Casa MilàDetalj fra Casa Milà
* Detalj fra Parc GüellDetalj fra Parc Güell
* Detalj fra Parc GüellDetalj fra Parc Güell
* Detalj fra Parc GüellDetalj fra Parc Güell
* Detalj fra Parc GüellDetalj fra Parc Güell
* Detalj fra Casa BatllóDetalj fra Casa Batlló

Trivia
------

* Den britiske artisten Alan Parsons var så fascinert av Gaudí og hans byggverk, at han ga et av Alan Parsons Projects album navnet *Gaudí* (1987). Albumet inneholder også sangen «La Sagrada Familia».

Referanser
----------

1. 1 2   ABC (spansk avis), www.abc.es[Hentet fra Wikidata]
2. 1 2   Gaudí y Cornet, Antoni, «Antoni Gaudí y Cornet»[Hentet fra Wikidata]
3. 1 2   RKDartists, «Antoni Gaudi», RKD kunstner-ID 236320[Hentet fra Wikidata]
4. ↑   Autorités BnF, data.bnf.fr, besøkt 10. oktober 2015[Hentet fra Wikidata]
5. 1 2   Gemeinsame Normdatei, GND-ID 119009692, besøkt 13. august 2015[Hentet fra Wikidata]
6. 1 2   Spansk biografisk leksikon, oppført som Antonio Gaudí Cornet, Spanish Biographical Dictionary ID 10617/antonio-gaudi-cornet, besøkt 9. oktober 2017[Hentet fra Wikidata]
7. ↑   Encyclopædia Britannica, www.britannica.com[Hentet fra Wikidata]
8. ↑   Arkitekter verksamma i Sverige, utgitt 9. januar 2015[Hentet fra Wikidata]
9. ↑   Gemeinsame Normdatei, besøkt 9. april 2014[Hentet fra Wikidata]
10. ↑   Arkitekter verksamma i Sverige, utgitt 11. juli 2014[Hentet fra Wikidata]
11. ↑   arch-pavouk.cz, besøkt 7. mai 2023[Hentet fra Wikidata]
12. ↑   datos.gob.es[Hentet fra Wikidata]
13. ↑   Museum of Modern Arts online samling, MoMA kunstner-ID 2096, besøkt 4. desember 2019[Hentet fra Wikidata]
14. ↑   www.nytimes.com[Hentet fra Wikidata]
15. ↑   eksterne data tilgjengelig på gaudibeatificatio.com[Hentet fra Wikidata]

Kilder
------

* *Gaudi* engelsk versjon utgitt: Editorial Fisa Escudo de Oro S.A. ISBN 978 84 378 2205 1 (årstall ikke oppgitt)

Eksterne lenker
---------------

* (en) Antoni Gaudí – kategori av bilder, video eller lyd på Commons Rediger på Wikidata

* (en) Antoni Gaudí i Cornet – galleri av bilder, video eller lyd på Commons Rediger på Wikidata

  

Portaler: Kunst | Arkitektur

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Deutsche Biographie **·** Encyclopædia Universalis **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** ULAN **·** NLA **·** NDL **·** NKC **·** ICCU **·** BNE **·** CiNii **·** KulturNav **·** BBC Things
 |